
Az Európai Parlament az intézményi egyensúly rendszerében

Talán egyik uniós intézmény sem fejlődik napjainkban olyan ütemesen és lendületesen, mint az Európai Parlament. Ez részben a Lisszaboni Szerződés rendelkezéseinek is köszönhető, amelyek közül kiemelkednek az Európai Bizottság elnökének kinevezésre vonatkozó szabályok. Az uniós jogalkotók ugyanis esetükben nem határoztak meg egyértelmű értelmezési kereteket, így a gyakorlatban olyan kinevezési mechanizmus érvényesült, amely meghatározó mértékben alapult nem-jogi faktorokon (úgy mint az antidemokratikus megítélés és az intézményközi válság elkerülésén). A tisztán jogi faktorokon alapuló ideális értelmezése ennek ellenére nem hoz drasztikus változást, vagyis a gyakorlatban megvalósult modell, néhány korrekcióval kiegészítve, összességében helyénvaló. Ettől függetlenül a jövőben célszerű biztosabb fogalmazási módszert alkalmazni az uniós jogszabályok megalkotásánál, ugyanis a bizonytalan tartalmak könnyen átbillenthetik az intézményi egyensúly elvét és olyan helyzetbe hozhatják az Európai Parlamentet, amely tipikusan a tőle alapjaiban eltérő tagállami parlamentekre jellemző.



